钦定古今图书集成/理学汇编/字学典/第056卷 > 周密癸辛杂识 > 《宋十五朝御押》
## 钦定古今图书集成/理学汇编/字学典/第056卷 > 周密癸辛杂识 > 《宋十五朝御押》

灇，太祖　瓓。〈太祖　元押〉　太宗。　〈太宗　真宗　元押〉
白仁宗。　英宗、　神宗。　哲宗。　徽宗。
钦宗。　高宗：　〈孝宗　光宗〉　宁宗。
理宗。　度宗。

《述书赋》：“满骞押署，如盘石卧虎。”

《妮古录》：“安禄山押字，以手指三撮而成。”

《宋史陈恕传》：“恕荐寇准代为三司使，恕为集贤学士，
判院事。准即检寻恕前后改革兴立之事，类以为册，
及以所出榜别用新版，躬至恕第请判押，恕亦不让，
一一押之。”

《退朝录》：寇莱公谓杨文公曰：“今中书日进呈差除，退
即批圣旨，而同列押字”，国初范鲁公始为之。

《邻几杂志》：祖择之押字直作一“口”字。人问之，答云：“口
无择言。”

庞相令制后，舍人自署其名，永叔云：“诰身后惟吏部
判官，诰院者当押字尔。”

《图绘宝鉴》：仁宗尝画马，上有“押”字并御宝。

《玉海》：“景祐三年二月甲子，命崇政殿说书贾昌朝、王
宗道同编次，太宗尹京日押字。”

《续明道杂志》：王文恪守西京日，长水县申请买木钱
数百千，王视其状，便亟呼吏作教，下县令，迫买木一行人吏九十馀人皆械送府。既至，皆以属吏，吏莫知
所以致罪，久之不得情，乃请其故，王曰：“凡公文皆先
押而后用印，故印在书上。今此状乃先印后书，字在
印上，必有奸也。”于是鞫之，果重叠冒请盗印为之者，
洛人皆服其精明。

《渑水燕谈录》：韩魏公留守北都，辽使每过境，必先戒
其下曰：“韩丞相在此无得过。”有呼索辽使与京尹书，
故事，纸尾止押字，是时悉书名，辽人尊畏如此。
《石林燕语》：王荆公押石字，初横一画，左引脚，中为一
圈。公性急，作圈多不圆，往往窝匾而收横画，又多带
过。常有密议公押“反”字者，公知之，加意作圈。一日书
“杨蟠《差遣敕》”作圈复不圆，乃以浓墨涂去㫄，别作一
圈，盖欲矫言者。杨氏至今藏此敕。

《扪虱新话》：熙宁间，王荆公用事，一时字皆以甫押，字
多以圈。时语云：“表德皆连甫，花书尽带圈。”

《二老堂诗话》：“元丰己未，东坡坐作诗谤讪，追赴御史
狱。当时所供诗案，存张全真家。予尝借观，皆坡亲笔，
凡有涂改，即押字干下，而用台印。”

《宋史李迪传》：“迪孙孝寿，政和初拜刑部侍郎，复改开
封尹。时有举子为仆所凌，忿甚，具牒欲送府，久乃释。
戏取牒效孝寿花书判云：‘不勘案，决杖二十’。仆明日
持诣，告其主仿尹书判私用刑。孝寿即追至，备言本
末，孝寿翻然曰：‘所判正合我意’。如数与仆杖而谢举
子。时以此称之。”

《谈圃》苏少保颂为人深沈有度量，又善言台阁故事，
下至闾巷风俗、士大夫吉凶礼，无不能记。尝曰：“先朝
人书状简尺，后多用押字，非自尊也，从简省以代名
耳。今人不复识，见押字便怒。”

《宋史高宗本纪》：绍兴三年，诏“中书舍人、给事中，凡制
敕非军期机速，必先书押而后报行。”

《玉海》：庆元二年，上诣寿康宫恭进“圣安寿仁太上皇
帝领尹御笔判押案牍，共七十一卷。”

《灵异小录》：颖州张龙图尝见州牒押字，多团下拽一
画，有人云：“押字如有蒸饼样。”张应声曰：“为官恰似面
糊团。”有同人自言近年云：“须鬓恰如骢马色。”张曰：“文
章依旧草驴鸣。”

《齐东野语》：赵时杖为平江佥幕，其训名不雅，凡书判
决杖，吏辈皆用纸贴之，此亦可笑。其押字作一大口
字，而申其下一画。陈子爽恺作守，初到见之，书其侧
云：“佥判押字大空空，请改之，庶几务实，仍请别押一
样来。”闻者无不大笑，正可与李晋仁喏样为对也。
《眉公笔记》：锺离翁诗：宋溧阳斗子，坐盗米估籍，得草
书，题云：“庚申岁书。”其名权，花押如一剑状。

《元史陈思济传》：世祖时，思济掌敷奏，会阿合马入省，
耻其位在廉希宪左，每欲肆意而行。思济以文牍进，
阿合马辄于希宪位署押，思济遽掩以手曰：“此非君
相署位也。”

《云烟过眼录》：“赵孟𫖯所收吴越王判状二，并赞宁状，
忠懿王草书，判字一，花押。”

王子庆所藏哲宗御书：“便面掬水月在手”，“弄花香满
衣”，中有御押。

《妮古录》：“元李氏有古纸，长二丈许，光泽细腻，相传四
世，请赵文敏书。文敏不敢落笔，但题其尾。至文征仲，
止押字一行耳，不知何时乃得书之。”

《闻见后录》：蜀于韦皋刻石文字后，书皋名者必镌其
中，仅可辨。故宋子京书皋事云：蜀人思之，见其遗像
必拜。凡刻石著皋名者，皆镵去其文尊讳之。近有自
西南裔得皋授故君长牒，于皋位下书若皋字，复涂
以墨，如刻石者。盖皋花字也。当时书石，亦用前名后
押之制，非蜀人镵其文尊讳之。如本朝韩魏公书花
字，写成“琦”字，复涂以墨，尚可辨，亦此体也。

《挥麈后录》：明清尝得英宗批可进状一纸于梁才甫
家，治平元年，宰执书臣而不姓，且花押而不书名。以
岁月考之，则韩魏公、曾鲁公、欧阳文忠公、赵康靖作
相，参时也，但不晓不名之义。后阅沈存中《笔谈》云：“本
朝要事，对禀常事拟进入，画可，然后施行，谓之‘熟状’。”
事速不及待报，则先行下，具制草奏知，谓之“进草熟”
状，白纸书宰相押字，始悟其理，不知今又如何耳。
《图画见闻志》：“世之相，押字之术，谓之心印。”本自心源，
想成形迹，迹与心合，是之谓印。爰及万法，缘虑施为，
随心所合，皆得名印。矧乎书画，发之于情思，契之于
绡楮，则非印而何？押字且存诸贵贱祸福，书画岂逃
乎气韵。

《文公政训》：当官文书簿历，须逐日结押，不可拖下。
《云谷杂记》：方勺《泊宅编》云：“东坡就逮，下御史狱，张安
道上书，力陈其可贷之状。刘莘老、苏子容同辅政，子
容曰：‘昨得张安道书，不称名，但著押字’。莘老曰：‘某亦
得书，尚未启封’。令取视之，亦押字也。其事人罕知，故
记之。”予按，《东观馀论》云：“唐文皇令群臣上奏，任用真
草”，惟名不得草，遂以草名为花押，韦陟五朵云是也魏晋以来，法书至梁御府藏之，皆是朱异、姚怀珍等
题名于首尾纸缝间，故谓之押缝，或谓之押尾，只是
书名耳。后人花押，乃以草记其自书，故谓押字，盖沿
袭此耳。唐人及国初，前辈与人书牍，或只用押字，与
名用之无异，上表章亦或尔。近世遂施“押字于移檄，
或不书己名字，而别作形模，非也。”又孙公《谈圃》云：“先
朝人书状，简尺多用押字，非自尊也，从简省以代名。
今人不复识，见押字便怒，则书用押字，其来亦久矣。”
刘、苏二公与方勺，偶不知之也。予顷在武陵，于毕文
简公诸孙处，见文简与寇莱公一帖，尾用押字，“押”字
之下，却有“拜咨”二字，此正以押字代名也。景德间，士
大夫宽厚，故此风尚存。至元丰间，相去方七十馀年，
已为罕见，今固不复有矣。

《容斋五笔》：予顷因见鄂州南楼土中磨崖碑，其一刻
“柳”字，下一字不可识。后访得其人，名应辰，而云是唐
末五代时湖北人也。既载之《四笔》中，今始究其实，柳
之名是已。盖以国朝宝元元年吕溱榜登甲科，今浯
溪石上有大押字，题云：“押字起于心，心之所记，人不
能知。”大宋熙宁七年甲寅岁刻，尚书都官员外郎武
陵柳应辰时为永州通判，仍有诗云：“浯溪石在大江
边，心记闲将此地镌。自有后人来屈指四千六百甲
寅年。”有阆中陈思者《跋》云：“右柳都官欲以怪取名，所
至留押字盈丈，莫知其何为。押字，古人书名之草者，
施于文记间，以自别识耳。今应辰镌刻，广博如许，已
怪矣。好事者从而为之说，谓能祛逐”不祥，真大可笑。
予得此帖，乃恨前疑之非。石傍又有蒋世基《述梦记》
云：“至和三年八月，知永州职方员外郎柳拱辰受代
归阙，祁阳县令齐术送行，至白水，梦一儒衣冠者曰：
‘我元结也，今柳公游浯溪，无诗而去，子盍求之’？”觉而
心异之，遂献一诗。柳依韵而和，其语不工。拱辰以天
圣八年王拱辰榜登科，殆应辰兄也，辄并记之。
《癸辛杂识》余近见先朝太祖、太宗时，朝廷进呈文字，
往往只押字而不书名。初疑为检底，而末乃有御书
批，殊不能晓。后见前辈所载，乾淳间礼部有申秘省
状押字而不书名者，或者以为相轻致憾。范石湖闻
之，笑其陋云：“古人押字，谓之花押印，是用名字稍花
之，如韦陟五朵云”是也。岂惟是前辈简帖，亦止是前
面书名，其后押字，虽刺字亦是，前是姓某起居，其后
亦是押字。士大夫不用押字代名，方百馀年事尔。
《辍耕录》：今蒙古、色目人之为官者，多不能执笔花押，
例以象牙或木刻而印之。宰辅及近侍官至一品者，
得旨则用玉图书押字，非特赐不敢用。按周广顺二
年，平章李谷以病臂辞位，诏令刻名印用。据此，则押
字用印之始也。

《霏雪录》：宋故事：禁中处分事付外，谓之“内批”，又谓之
“御笔”，皆内夫人代书。而所谓御宝批者，或上批，或内
夫人书，皆用御宝。惟亲笔则上亲书押字，不用宝也。
《日知录》《集古录》有五代时帝王将相等署字一卷。所
谓署字者，皆草书其名，今俗谓之画押，不知始于何
代。岳珂《古冢盆杆记》言得晋永宁元年甓，有匠者姓
名下有文如押字，则晋已有之，然不可考。《南齐书》：太
祖在领军府，令纪僧真学上手迹，下名答报书疏，皆
付僧真。上观之，笑曰：“我亦不复能别也。”何敬容署名
敬字，则大作“苟”，小为文，容字大为父。陆倕戏曰：“公家
苟既奇大，父亦不小。”《魏书》：崔元伯尤善行押之书，特
尽精巧，而不见遗迹。《北史》：斛律金不识文字，初名敦，
苦其难署，改名为金，从其便易，犹以为难。神武乃指
屋角令识之。《北齐书》：库狄干不知书，署名为干字，逆
上画之，时人谓之穿锥。又有武将王周署名，先为吉
而后成其外。《陈书》：萧引善隶书，高宗尝披奏事，指引
署名曰：“此字笔势翩翩，似鸟之欲飞。”《唐书》：董昌僭位，
下制诏，皆自署名。或曰：帝王无押诏。昌曰：“不亲署，何
由知我为天子？”今人亦谓之花字。《北齐·后主纪》：开府
千馀，仪同无数，领军一时二十，连判文书，各作花字。
〈北史各作依字〉不具姓名，莫知谁也。”黄伯思谓：“魏、晋以来法
书，梁御府所藏，皆是朱异、唐怀克、沈炽文、姚怀珍等
题名于首尾纸缝间，故或谓之押缝，或谓之押尾。后
人花押，盖沿于此。”又云：“唐人及国初前辈与人书牍，
或只用押字，与名用之无异。上表章亦或尔，近世遂
施押字于檄移。不知南北诸史言押字者如此之多，
而《韩非子》言“田婴令官具押券斗石参升之计”，则战
国时已有之。又不始于后世也。

《三国志少帝纪》注、《世说》及《魏氏春秋》并云：“姜维寇陇
右，时安东将军司马文王镇许昌，征还击维。至京师，
帝御平乐观以临军过，中领军许允与左右小臣谋，
因文王辞杀之，勒其众以退。大将军已书诏于前，文
王入，帝方食栗。优人云午等唱曰：‘青头鸡，青头鸡’。青
头鸡者，鸭也。帝惧，不敢发。”按“鸭”者，劝帝押诏书耳。是

《泊宅编》：陆轸云：“东封榜，状元梁固作省判，卒附一婢，
言：‘已授阴山谏议大夫，索茶吃，却封角子押字如生
时’。又云：欲取宠婢及一小鬟。不久，二婢皆卒。”

《暌车志》：岳侯死后，临安雨溪寨军将子弟，因请紫姑
神而岳侯降之，大书其名，众皆惊愕。请其花押，则宛
然平日真迹也。复书一绝云：“经略中原二十秋，功多
遇少未全酬。丹心似石凭谁诉，空有游魂遍九州。”
《异闻总录》：马少保公亮，少时临窗烛下阅书，忽有大
手如扇，自窗棂穿入，次夜又至。公以笔濡雄黄水，大
书花押窗外，大呼：“速为我涤去，不然祸及于汝。”公不
听而寝。有顷，怒甚，求为涤去，愈急，公不之顾。将晓，哀
鸣而手不能缩，且曰：“公将大贵，姑以试公，何忍致我
极地耶？公独不见温峤《然犀》乎？”公大悟，以水涤去花
押，手方缩去，视之亦无所见。

《湖广通志》：“柳应辰在郡，夜读书，有物引手入窗，柳援
笔押字于其手而去。明日见于州治后古槐上，遂伐
之。”

虞庙前江边多巨石，其下潭水甚深，有崖穴，或云有
水怪，人多溺死者。柳因谒庙识之，作大书“押”字于石
上，字高三尺，广二尺。信宿风雨冥晦，雷雹大作，霹雳
中巨石两折，逾数日有毙鼋浮出。其后沙涨，潭水浅
永，人镌“押”字以记。今名“雷霹石。